Document ID: 31995L0045

31995L0045
L 226/1
SLUŽBENI LIST EUROPSKE UNIJE
26.07.1995.
DIREKTIVA KOMISIJE (EZ) br. 95/45
od 26. srpnja 1995.
o utvrđivanju posebnih kriterija čistoće koji se odnose na upotrebu bojila u hrani
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 89/107/EEZ od 21. prosinca 1988. o usklađivanju zakonodavstava članica u odnosu na prehrambene aditive koji su odobreni za uporabu u hrani namijenjenoj prehrani ljudi (1), kako je zadnje izmijenjena Direktivom 94/34/EZ (2), a posebno njezin članak 3. stavak 3.a,
nakon savjetovanja sa Znanstvenim odborom za hranu,
budući da je potrebno odrediti kriterije čistoće za sva bojila koja su navedena u Direktivi 94/36/EZ Europskog parlamenta i Vijeća od 30. lipnja 1994. o bojilima koja se koriste u hrani (3);
budući da je potrebno preispitati kriterije čistoće za bojila koja su navedena u Direktivi Vijeća od 23. listopada 1962. o usklađivanju pravila država članica o bojilima koja su odobrena za uporabu u hrani namijenjenoj prehrani ljudi (4), kako je zadnje izmijenjena Direktivom 85/7/EEZ (5);
budući da je potrebno uzeti u obzir specifikacije i analitičke tehnike za bojila kako su utvrđene u Codex Alimentariusu i Zajedničkom stručnom odboru FAO/WHO za prehrambene aditive (JECFA);
budući da se prehrambeni aditivi, koji se pripremaju postupcima proizvodnje ili iz sirovina koje se značajno razlikuju od onih uključenih u procjenu Znanstvenog odbora za hranu, ili koje su različite od onih koje se navode u ovoj Direktivi, daju na ocjenu Znanstvenom odboru za hranu u svrhu izrade potpune ocjene s naglaskom na kriterije čistoće;
budući da su mjere predviđene ovom Direktivom u skladu s mišljenjem Stalnog odbora za hranu,
DONIJELA JE OVU DIREKTIVU:
Članak 1.
Kriteriji čistoće navedeni u članku 3. stavku 3. točki (a) Direktive 89/107/EEZ za bojila navedena u Direktivi 94/36/EZ nalaze se u Prilogu ovoj Direktivi.
Članak 8. i Prilog III. Direktivi od 23. listopada 1962. ovime se brišu.
Članak 2.
1. Države članice donose zakone i druge propise potrebne za usklađivanje s ovom Direktivom najkasnije do 1. srpnja 1996. One o tome odmah obavješćuju Komisiju.
Kada države članice donose ove odredbe, te odredbe prilikom njihove službene objave sadržavaju uputu na ovu Direktivu ili se uz njih navodi takva uputa. Postupak tog upućivanja određuju države članice.
2. Proizvodi stavljeni na tržište ili označeni prije 1. srpnja 1996. koji nisu u skladu s ovom Direktivom, mogu biti u prodaji sve do isteka zaliha.
Članak 3.
Ova Direktiva stupa na snagu trećeg dana od dana objave u Službenom listu Europske unije.
Članak 4.
Ova je Direktiva upućena državama članicama.
Sastavljeno u Bruxellesu 26. srpnja 1995.

Labels: 0
17